Drie beseer tydens skietery by kerkEen van die voertuie wat deurgeloop het onder ‘n koeëlreën in Zuurbekom. Foto: Facebook Drie mans is beseer in ŉ beweerde gyselaarsituasie by ŉ kerk aan Gauteng se Wes-Rand. Shawn Herbst, Netcare 911-woordvoerder, sê paramedici is omstreeks 08:00 Donderdag na ŉ kerk in Zuurbekom, tussen Soweto en Westonaria, ontbied ná ŉ skietery. Volgens voorlopige berigte het ŉ man ŉ skietwond aan sy skouer opgedoen terwyl nog twee mans beseer is nadat hul motors met klippe bestook is in wat ŉ gyselaarsituasie blyk te wees. Al drie mans is per private ambulans hospitaal toe gebring. Die polisie se lugvleuel asook spesialispolisie-eenhede is nog op die toneel. Herbst sê volgens ooggetuies word lede van die publiek glo steeds binne die kerk as gyselaars aangehou, maar die SAPD het nog nie hierdie bewering bevestig nie. Gautengse polisiewoordvoerders met wie Maroela Media probeer praat het, se selfone was tot dusver Donderdagoggend af, maar kapt. Mavela Masondo het vroeër aan TimesLive gesê die polisie sal inligting beskikbaar stel soos dit bekend word. EWN het getwiet minstens ses voertuie is vol gate geskiet in die beweerde geveg tussen twee strydende kerkgroepe. Hou Maroela Media dop vir meer.